CELEX: 32019D2230
Language: hu
Date: 2019-12-19 00:00:00
Title: A Tanács (EU) 2019/2230 végrehajtási határozata (2019. december 19.) az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról

27.12.2019   
               
               
                  HU
               
               
                  Az Európai Unió Hivatalos Lapja
               
               
                  L 333/146
               
            
         A TANÁCS (EU) 2019/2230 VÉGREHAJTÁSI HATÁROZATA
         (2019. december 19.)
         az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 168. és 169. cikkének értelmében az adóalanyok jogosultak arra, hogy levonják a hozzáadottérték-adót (héa) az adóköteles tevékenységük folytatásához vagy bizonyos más tevékenységek céljára részükre teljesített termékértékesítés vagy szolgáltatásnyújtás után. Az említett irányelv 26. cikke (1) bekezdésének a) pontja ellenérték fejében nyújtott szolgáltatásnak minősíti a vállalkozás vagyonát képező terméknek az adóalany saját, illetve alkalmazottai szükségleteinek kielégítésére vagy általában vállalkozásidegen célokra történő felhasználását.
                  
               
                     (2)
                  
                  
                     A 2007/884/EK határozat (2) felhatalmazza az Egyesült Királyságot, hogy a bérbevevővel vagy lízingbe vevővel szemben 50 %-ra korlátozza a 2006/112/EK irányelv 168. vagy 169. cikke szerinti héalevonási jogot a nem kizárólag üzleti célra használt gépjárművek bérlésével vagy lízingjével kapcsolatos kiadások esetében. Lehetővé teszi továbbá az Egyesült Királyság számára, hogy ne ellenérték fejében nyújtott szolgáltatásként kezelje az adóalany által üzleti célból bérelt vagy lízingelt gépjármű magáncélú használatát. Az említett intézkedések (a továbbiakban: az eltérő intézkedések) megszüntetik annak szükségességét, hogy a szolgálati gépjármű bérbevevője vagy lízingbe vevője nyilvántartást vezessen az ilyen gépjárművel magáncélból megtett kilométerekről héaelszámolás céljából. A 2007/884/EK határozat 2019. december 31-én hatályát fogja veszteni.
                  
               
                     (3)
                  
                  
                     Az Egyesült Királyság a Bizottság által 2019. április 2-án iktatott levelében felhatalmazást kért arra, hogy a 2007/884/EK határozattal engedélyezett eltérő intézkedéseket továbbra is alkalmazhassa.
                  
               
                     (4)
                  
                  
                     A Bizottság a 2019. április 29-én kelt levelében a 2006/112/EK irányelv 395. cikkének (2) bekezdése értelmében tájékoztatta a többi tagállamot az Egyesült Királyság kérelméről. A Bizottság a 2019. május 2-án kelt levelében értesítette az Egyesült Királyságot, hogy a kérelem elbírálásához szükséges valamennyi információ a rendelkezésére áll.
                  
               
                     (5)
                  
                  
                     Nagy-Britannia és Észak-Írország Egyesült Királysága (a továbbiakban: az Egyesült Királyság) 2017. március 29-én az Európai Unióról szóló szerződés (EUSZ) 50. cikkének megfelelően bejelentette az Unióból való kilépésre vonatkozó szándékát. Az EUSZ 50. cikkének (3) bekezdése értelmében a kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések az Egyesült Királyságra többé nem alkalmazandók, kivéve ha az Európai Tanács az érintett tagállammal egyetértésben ennek a határidőnek a meghosszabbításáról egyhangúlag határoz. Az Európai Tanács, azt követően, hogy első alkalommal 2019. március 22-én, majd második alkalommal 2019. április 11-én hozzájárult az említett határidő meghosszabbításához, 2019. október 29-én elfogadta az (EU) 2019/1810 határozatot (3), amelyben – az Egyesült Királyság újabb kérelmét követően – hozzájárult az EUSZ 50. cikkének (3) bekezdésében meghatározott határidő 2020. január 31-ig történő meghosszabbításához.
                  
               
                     (6)
                  
                  
                     Az EUSZ 50. cikkével összhangban az Európai Unió tárgyalásokat folytatott az Egyesült Királysággal egy olyan megállapodásra irányulóan, amely az Egyesült Királyságnak az Unióval való jövőbeli kapcsolataira tekintettel meghatározza az Egyesült Királyság kilépésének részletes szabályait (a továbbiakban: a kilépésről rendelkező megállapodás). A Tanács 2019. január 11-én elfogadta a kilépésről rendelkező megállapodás aláírásáról szóló (EU) 2019/274 határozatot (4). Az uniós és az egyesült királysági tárgyalóküldöttség közötti, 2019 szeptemberében és októberében folytatott további tárgyalások nyomán megállapodás született a kilépésről rendelkező megállapodás módosított szövegére vonatkozóan, és az Európai Tanács 2019. október 17-én jóváhagyta azt. A Tanács 2019. október 21-én elfogadta a kilépésről rendelkező módosított megállapodás aláírásáról szóló (EU) 2019/1750 határozatot (5). A kilépésről rendelkező megállapodás (6) negyedik része átmeneti időszakról rendelkezik, amely a kilépésről rendelkező megállapodás hatálybalépésének napján kezdődik és 2020. december 31-én ér véget. Az átmeneti időszak alatt, amennyiben a kilépésről rendelkező megállapodás másként nem rendelkezik, az uniós jog továbbra is alkalmazandó az Egyesült Királyságra és az Egyesült Királyságban.
                  
               
                     (7)
                  
                  
                     E határozat Egyesült Királyságra és Egyesült Királyságban történő alkalmazhatóságának mindenképpen meg kell szűnnie az azon napot követő naptól kezdődően, amelyen az EUMSZ 50. cikkének (3) bekezdése értelmében a Szerződések az Egyesült Királyságra többé már nem alkalmazandók, illetve, amennyiben az EUMSZ 50. cikkének (2) bekezdésével összhangban az Egyesült Királysággal kötött, a kilépésről rendelkező megállapodás hatályba lépett, az átmeneti időszak utolsó napját követő naptól kezdődően, vagy pedig 2022. december 31-től kezdődően, amelyik ezek közül a korábbi.
                  
               
                     (8)
                  
                  
                     A 2007/884/EK határozat 3. cikkének második bekezdésével összhangban az Egyesült Királyság a kérelemmel együtt egy jelentést is benyújtott a Bizottságnak, amely kiterjed a héalevonási jog tekintetében alkalmazott százalékos korlátozás felülvizsgálatára is. Az Egyesült Királyság által benyújtott információk azt mutatják, hogy az 50 %-os korlátozás továbbra is megfelel a tényleges körülményeknek az eltérő intézkedések által érintett járművek üzleti, illetve nem üzleti célú használatának arányát illetően. Az eltérő intézkedések időbeli hatályának meghosszabbítását azonban az eltérő intézkedések hatásosságának és a százalékos arány megfelelő voltának értékeléséhez szükséges időtartamra kell korlátozni. Ezért az Egyesült Királyságot fel kell hatalmazni arra, hogy egy meghatározott időszak során folytassa az eltérő intézkedések alkalmazását.
                  
               
                     (9)
                  
                  
                     Határidőt kell megállapítani az eltérő intézkedések időbeli hatályának – adott esetben – a 2022 utáni időszakra történő meghosszabbítására irányuló kérelem benyújtására. Az Egyesült Királyság számára elő kell továbbá írni, hogy bármely meghosszabbítási kérelemhez mellékeljen egy, a héalevonási jog tekintetében alkalmazott százalékos korlátozás felülvizsgálatára is kiterjedő jelentést.
                  
               
                     (10)
                  
                  
                     Az eltérő intézkedéseknek nem lesz kedvezőtlen hatása az Unió héából származó saját forrásaira
                  
               
                     (11)
                  
                  
                     A 2007/884/EK határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2007/884/EK határozat 3. cikke helyébe a következő szöveg lép:
            
               
                  „3. cikk
                  Ez a határozat hatályát veszti az azt a napot követő napon, amelyen az EUMSZ 50. cikkének (3) bekezdése értelmében a Szerződések az Egyesült Királyságban és az Egyesült Királyságra többé már nem alkalmazandók, illetve, amennyiben az EUMSZ 50. cikkének (2) bekezdésével összhangban az Egyesült Királysággal kötött, a kilépésről rendelkező megállapodás hatályba lépett, az átmeneti időszak utolsó napját követő napon, vagy pedig 2022. december 31-én, attól függően, hogy melyik ezek közül a korábbi.
                  Az e határozatban engedélyezett eltérő intézkedések időbeli hatályának meghosszabbítására vonatkozó kérelmet adott esetben legkésőbb 2022. április 1-jéig be kell nyújtani a Bizottsághoz. A kérelemhez mellékelni kell egy, a nem kizárólag üzleti célra használt személygépkocsik bérletével vagy lízingjével kapcsolatosan felszámított héa levonására vonatkozó jog tekintetében alkalmazott százalékos korlátozás felülvizsgálatára is kiterjedő jelentést.”
               
            
         
         
            2. cikk
            Ez a határozat a róla szóló értesítés napján lép hatályba.
            Ezt a határozatot 2020. január 1-jétől kell alkalmazni.
         
         
            3. cikk
            Ennek a határozatnak Nagy-Britannia és Észak-Írország Egyesült Királysága a címzettje.
         
         
            Kelt Brüsszelben, 2019. december 19-én.
            
               
                  a Tanács részéről
               
               
                  az elnök
               
               K. MIKKONEN
            
         
         
            (1)  HL L 347., 2006.12.11., 1. o.
         
         
            (2)  A Tanács 2007/884/EK határozata (2007. december 20.) az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról (HL L 346., 2007.12.29., 21. o.).
         
            (3)  Az Európai Tanácsnak az Egyesült Királysággal egyetértésben hozott (EU) 2019/1810 határozata (2019. október 29.) az EUSZ 50. cikkének (3) bekezdése szerinti határidő meghosszabbításáról (HL L 278I., 2019.10.30., 1. o.).
         
            (4)  A Tanács (EU) 2019/274 határozata (2019. január 11.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásnak az Európai Unió és az Európai Atomenergia-közösség nevében történő aláírásáról (HL L 47I., 2019.2.19., 1. o.).
         
            (5)  A Tanács (EU) 2019/1750 határozata (2019. október 21.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásnak az Európai Unió és az Európai Atomenergia-közösség nevében történő aláírásáról szóló (EU) 2019/274 határozat módosításáról (HL L 274I., 2019.10.28., 1. o.).
         
            (6)  Megállapodás Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről (HL C 384I., 2019.11.12., 1. o.).